
Болеслав Лешмян започва да публикува през литературния период Млада Полша, 
като продължава да твори и през Междувоенното двадесетилетие. Поетическия си 
дебют прави през 1895 г. в пресата, а първата му стихосбирка, останала почти изцяло 
незабелязана от литературните критици - Sad rozstajny, е публикувана през 1912 г. През 
междувоенния период Лешмян издава две стихосбирки. Първата от тях е ЁдКа (1920), 
в която се проявява зрелостта и оригиналността на поета, но тя също остава неоценена. 
През 1936 г. излиза Napój сіепіѕѓу. В тази книга все по-ясно се открояват въпросите за 
непреодолимата необяснимост на съществуването. Въпреки оригинално разработе- 
ните мотиви и самобитния си стил, поетът не дочаква широко критическо признание 
приживе. След смъртта му, през 1938 г. е издадена стихосбирката Dziejba leśna. 

Лириката на Лешмян се съсредоточава върху основните битийни въпроси - за 
любовта и смъртта, за преходността, за неосъществения копнеж по щастие | Фазан, 
Заяс 2006: 21]. В стихотворенията му може да бъдат открити много препратки към 
произведения на световната литература; религиозни, фолклорни, митологични и 
приказни мотиви. Поетът сеобръща към полския фолклор в търсене на метафизични 
и естетически стойности | Квятковски 2002: 100]. Лириката му се отличава също 
с езиково новаторство и оригинална тематика. Авторът е известен с множеството 
неологизми, обогатяващи поетическия му език (напр. bezzaduma, піейотгосхе, 
родоБЮсге, zmrocze, г)езтепта)). 

Наред с горните отличителни белези, поетът придава особено голямо значение на 
ритъма на стихотворната творба, като го счита за един от най-важните нейни елементи. 
Стихотворенията му са издържани предимно в силабическо стихосложение (13- и 
п-сричник), а някои от тях в силаботоническо [Пшчоловска 1997: 307]. Силабизмът е 
един от най-старите стихотворни размери в полската поезия иедоминиращ за полската 
литература, като тази доминация е предопределена от особеностите и структурата на 
езика. През периода от края на ХІХ до средата на ХХ в. силабическото стихосложение 
запазва силната си позиция в полската мерена реч, въпреки навлизането на нови 
стихотворни размери. С най-голяма поетическа традиция в Полша са 8-сричникът без 
цезура, п-сричникът (5+6) и 13-сричникът (7+6). В по-голямата част от произведенията 
си Болеслав Лешмян използва такъв 13-сричник. 

Типичен 13-сричник с цезура след седмата сричка, например, се наблюдава 
в стихотворението 51е129 nas... Okradają z ścieżek і иѕігопі..., публикувано в 
стихосбирката ЁдКа: 


Śledzą nas... Okradają z ścieżek і иѕігопі, 

Z trudem przez nas wykrytych. Gniew nasz w słońcu pała! 

Śpieszno nam do łez szczęścia, do tchów naszych woni, 

Chcemy pieszczot próbować, poznawać swe ciała. | Лешмян 1999: 130] 


Лешмян е безспорно сред най-новаторските и оригинални полски поети през 
първата половина на ХХ в., но до края на живота си остава слабо известен и встрани 
от бурния литературен живот. Ситуацията се променя едва през 60-теи 70-те години 
на ХХ в., когато творчеството му започва да се радва на засилен интерес от страна на 
критици и читатели. 

Същият период - бо-те години на ХХ век - бележи началото и на закъснялата 
преводна рецепция на Болеслав Лешмян в България". Първите преводи на негови 
стихотворения на български език са публикувани през 1967 г. Фактът езнаменателен, 
тъй като поезията на други представители на Млада Полша и Междувоенното 
двадесетилетие е превеждана на български език и публикувана значително по-рано. 
Още през 1921 г. излиза представителната антология Полски поети, съставена от 
Боян Пенев с преводи от Дора Габе. Ключово място в популяризирането на полската 
литература, включително на автори от Млада Полша и следвоенния период, 
изиграват издателската поредица Полска библиотека и сп. Полско-български 
преглед въпреки явния афинитет на проф. Пенев към Романтизма. Лешмян обаче не 
попада сред редицата от творци като Л. Стаф и Ян Каспрович, например, налагани 
като представителни за модерната полска поезия. 

Първите произведения на Болеслав Лешмян, преведени на български език, 
са включени в сборника Съвременни полски поети, излязъл през 1967 г. Там са 


1 Основните сведения за преводи от Лешмян на български език са почерпани от справочника Пол- 
ски автори, преведени на български език 1864-2008 | Библиографски указател 2009]. 

публикувани пет негови стихотворения: Такава тишина в градината... (Taka cisza w 
ogrodzie...) в превод на Елисавета Багряна; Горещо утро, шум... (Upalny ranek. Gwary 
і turkoty...) в превод на Петър Караангов; Обущарче (Szewczyk); Преследват ни... 
(Śledzą nas...) и Нашият знак има тайна история... (Hasło nasze та dla nas swe dzieje 
tajemne...) в превод на Първан Стефанов | Лешмян 1967]. 

При преводите на стихотворенията, поместени в сборника, много често може да 
бъде забелязано удължаване на стиха с по няколко срички. Най-ярък пример в това 
отноошение е Такава тишина в градината... в превод на Е. Багряна. Първият стих на 
втората строфа се състои от 15 срички, вторият - от 19, атретият - от 17 срички: 


По своя воля, към целта си, с тропот ненадеен, 

от ябълковото дърво в тревата тупва ябълка узряла 

и в пътя си поред окършва сухи клонки устояли, 
които после бавно падат подир нея. [Лешмян 1967: 23] 


Оригиналът на произведението е издържан в 13-сричник. Стихотворението 
се състои от три строфи, всяка от които съдържа по четири стиха с по 13 срички, 
цезурата се намира след седмата сричка във всеки стих: 


Z własnej woli, ze śpiewnym u celu łoskotem 

Z jabłoni na murawę spada jabłko białe, 

Łamiąc w drodze kolejno gałęzie spróchniałe, 

Co w ślad za nim - spóźnione - opadają potem. | Лешмян 1999: 130] 


Подобно удължаване на стиха при превода е свързано с особеностите на българ- 
ския език: с членуването и изразяването на синтактичните отношения с помощта 
на предлози, за разлика от полския език. Това удължаване представлява една от 
сериозните трудности, пред които е изправен преводачът при превода на полска 
поезия. 

При преводите в Съвременни полски поети има и нарушения в римните схеми, 
както и неточни рими. Те са свързани с факта, че възможностите за римуване, 
характерът и съотношението на римите в българския ив полския език се различават. 
Полският език с падежните си форми има повече възможности за римуване от 
българския. Друга особеност е тази, че за полския език са типични женските рими, 
чието ударение пада на предпоследната сричка на думата и това е предопределено от 
специфичната полска фонетична система. 

Например, неточни рими се срещат в превода на Първан Стефанов Нашият знак 
има тайна история...: 


Нашият знак има тайна история: тъкмо 

мракът обгърне земята, и нашата лампа, 

угаснала в тоя прозорец - отсреща пламва. 

Изгубвам дъха си. Вече стълбището е тъмно. | Лешмян 1967: 28] 

B оригинала на произведението римите са точни, каквато е преобладаващата 
тенденция в творчеството на поета: 


Hasło nasze та dla nas swe dzieje tajemne: 

Lampa, gdy noc już zdąży świat mrokiem owionąć, 

Winna zgasnąć w tej szybie, a w tamtej zapłonąć. 

Na znak ten oddech tracę. Już schody są ciemne. | Лешмян 1999: 130] 


B цитираното стихотворение римите са двойни и обхватни. Във всички четири 
строфи се римуват всеки първи с всеки четвърти стих, както и всеки втори с всеки 
трети стих (АББА: Га/ретпе-оулопас-гарЮюпас-стетпе; otwiera-sobie-obie-obumiera 
ит.н.). Повечето рими в произведението са отворени, завършват на гласна. Всички 
рими в произведението са женски, т.е. ударението пада на предпоследната сричка от 
думата. В преводния текст римите са двойни, обхватни и женски като в оригинала, 
но не са точни. 

Подобни особености - удължаване на стиха и неточни рими - присъстват и в други 
преводи на стихотворения на Лешмян, поместени в сборника. 

През 1984 г. в Славянски литератури - образци. Част 2. са публикувани три нови 
превода на стихотворения от Лешмян, дело на Антоанета Попова. Това са Безсънна 
нощ (Мос Бегзеппа), Момиче (Dziewczyna), Тъмни стълби (Mrok па schodach...) 
|Лешмян 1984: 253-255]. Досегът с поезията на Лешмян вдъхновява преводачката 
след години да му посвети собствено стихотворение на полски език, публикувано в 
сп. Poezja dzisiaj | Попова 2001] наред с други нейни творби и придружено от статия 
на Анна Швед върху авторката-преводачка и нейните поетически вдъхновения, сред 
които се открояват Лешмян и Х. Хайне [Швед 2001]. Този случай отваря един частен, 
но особено интересен контекст на полско-българските литературни диалози: 
български полонист с внушителна преводаческа практика създава полски стихове, 
очевидно вдъхновени от Лешмян. 

В първите години на демократическите промени в българската преса се появяват 
преводи от Лешмян на Димитър Кирилов. Във в-к Век 21 (бр. 6/1992) излизат 
преводите Боже, славен в небесата...(Воге, peten w niebie chwaty...); Тъмни стълби. 
Дом без огън... (Mrok па schodach. Pustka w йоти...); А защо са тези свещи и лица над 
мене? (Ро со tyle świec nade mną, tyle twarzy?) | Лешмян 1992]. В Литературен вестник 
(бр. 46/1994) отново са публикувани Боже, славен в небесата...; Тъмни стълби. 
Дом без огън..., които обаче се различават от публикуваните преди това във Век 21, 
както и неиздаваният до този момент Романс (Romans) | Лешмян 1994]. В Български 
писател (бр. 25/1995) отново са публикувани произведенията А защо са тези свещи 
и лица над мене? и Романс, като в тези преводи Д. Кирилов отново въвежда известни 
промени. Заедно с тях е публикувано и стихотворението Уршула Кохановска 
(Urszula Kochanowska), което не е превеждано до този момент | Лешмян 1995]. 
Повторно публикуваните стихотворения представляват варианти на предходните 
версии, даващи основание да ги разчетем като опит за усъвършенстване на вече 
пресъздадената творба. 

Почти всички преводи на Кирилов предават точно броя на сричките от ориги- 
налните творби, като преводачът претворява и характерните за поезията на Лешмян 
неологизми: 


Трябва вяра в сняг безбрежен, 

в този сняг да се оснежим. 

Да се всенчим в тази сянка 

и смълчим в това мълчание. | Лешмян 1992: 7| 


Удължаване на стиха се наблюдава при преводите на Кирилов на стихотворе- 
нието Ро со tyle świec nade mną, tyle twarzy?. Стихосложението на оригинала е 
силаботоническо. Произведението е издържано в шестстъпен хорей, ударението 
пада на всяка първа, трета, пета, седма, девета и единадесета сричка от стиха, като 
всеки стих се състои от дванадесет срички: 


Ро со tyle świec nade тпа, tyle twarzy? 
Ciału memu nic już złego się nie zdarzy. 


Wszyscy stoją, a ja jeden tylko leżę - 
Żal nieszczery, a umierać trzeba szczerze. | Лешмян www] 


B превода повечето стихове се състоят от по шестнадесет срички: 


Уж съм мъртъв, а отново смърт в главата ми напира. 
Но разбирам, че не трябва вече нищо да разбирам. 


Тъй е тежко да познаеш свойта собствена могила. 
Тъй не искам друг да бъда, а това което бил съм. | Лешмян 1992: 7] 


За сметка на удължените стихове, преводачът остава верен на силаботоническото 
стихосложение на оригинала, като запазва и стихотворната стъпка. 

Анализът показва, че преведените на български език стихотворения на Лешмян са 
малко на брой, някои от които са публикувани по два пъти, т.е. те не са достатъчни 
за пълното представяне на творчеството на полския поет пред българския читател. 
Заслужава да се спомене, че негови стихове липсват в представителната антология 
Полската поезия между двете световни войни (София, 1996), съставена от Панайот 
Карагьозов. Въз основа на наличните преводи обаче може да се установи известен 
компромис, който родните преводачи допускат с броя на сричките в отделни 
произведения. Видим е също стремежът да се постигнат убедителни еквиваленти 
на типично „лешмяновските“ метафори и неологизми. Заключението за трудната 
преводимост на Болеслав Лешмян се подкрепя и от факта, че до днес все още не 
разполагаме с издадена самостоятелна негова книга на български език. 

